Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на Решение за изпълнение 2011/77/ЕС за предоставяне на финансова помощ за Ирландия от страна на Съюза /* COM/2011/0745 окончателен - 2011/0335 (NLE) */





ОБЯСНИТЕЛЕН МЕМОРАНДУМ По искане на Ирландия на 7 декември 2010 г. Съветът отпусна финансова помощ на страната (Решение за изпълнение на Съвета 2011/77/ЕС) в подкрепа на една амбициозна програма за икономически и финансови реформи, чиято цел е възстановяване на доверието, връщане на устойчивия икономически растеж и осигуряване на финансова стабилност в Ирландия, еврозоната и ЕС. Съгласно член 3, параграф 9 от Решение 2011/77/ЕС Комисията извърши заедно с Международния валутен фонд (МВФ) и Европейската централна банка (ЕЦБ) четвъртия преглед на напредъка на ирландските власти по изпълнението на договорените мерки, както и на ефективността и социално-икономическото въздействие на тези мерки. Като взе предвид преразгледаните икономически прогнози и постъпилата информация, Комисията предлага да се променят условията за икономическата политика, залегнали в основата на помощта, както е обяснено по-долу. Според Комисията предлаганите промени на условията за икономическата политика са необходими, за да се осигури успешното изпълнение на програмата и постигането на заложените в нея цели. 2011/0335 (NLE) Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на Решение за изпълнение 2011/77/ЕС за предоставяне на финансова помощ за Ирландия от страна на Съюза СЪВЕТЪТ НА ЕВРОПЕЙСКИЯ СЪЮЗ, като взе предвид Договора за функционирането на Европейския съюз, като взе предвид Регламент (ЕС) № 407/2010 на Съвета от 11 май 2010 г. за създаване на европейски механизъм за финансово стабилизиране[1], и по-специално член 3, параграф 2 от него, като взе предвид предложението на Европейската комисия, като има предвид, че: (1) По искане на Ирландия Съветът отпусна финансова помощ на страната (Решение за изпълнение 2011/77/ЕС[2]) в подкрепа на една амбициозна програма за икономически и финансови реформи, чиято цел е възстановяване на доверието, връщане на устойчивия икономически растеж и осигуряване на финансова стабилност в Ирландия, еврозоната и Съюза. (2) Съгласно член 3, параграф 9 от Решение за изпълнение 2011/77/ЕС Комисията извърши заедно с МВФ и Европейската централна банка (ЕЦБ) четвъртия преглед на напредъка на ирландските власти по изпълнението на договорените мерки, както и на ефективността и социално-икономическото въздействие на тези мерки. (3) Остатъчната нужда на Bank of Ireland от финансиране намаля от 500 на 350 млн. EUR поради допълнителни операции по управление на пасивите и приходи от прекратяване на договори за хеджиране, свързани с инструменти на подчинения дълг. (4) Ирландските власти поискаха срокът за изготвяне на законодателството за укрепване на регулаторната рамка на сектора на кооперативните банки да бъде удължен до второто тримесечие на 2012 г., за да може да се проведе изчерпателна консултация със заинтересованите страни. Междувременно властите ще обърнат внимание на слабостите в най-пострадалите кооперативни банки, като защитят влоговете, за да се гарантира финансовата стабилност. (5) Ирландските власти поискаха отлагане на срока за изготвяне на предвиденото законодателство за финансовата отговорност, което ще въведе в сила последните подобрения на Пакта за стабилност и растеж, за края на първото тримесечие на 2012 г., за да могат да се проведат подробни дискусии със заинтересованите страни. (6) Предвид това развитие Решение за изпълнение 2011/77/ЕС следва да бъде изменено. ПРИЕ НАСТОЯЩОТО РЕШЕНИЕ: Член 1 Член 3 от Решение за изпълнение 2011/77/ЕС се изменя, както следва: 1) В параграф 7, буква ж) се заменя със следното: „ж) рекапитализацията на ирландските банки до края на юли 2011 г. (предмет на съответна корекция с оглед очакваните продажби на активи и операции по управление на пасивите в случаите на Irish Life & Permanent и Bank of Ireland) в съответствие с констатациите на анализите за 2011 г. на ликвидността и капитала съгласно пруденциалните изисквания, както бе съобщено от Ирландската национална банка на 31 март 2011 г. За да стане възможно по-нататъшното разпределяне на тежестта, последният етап от рекапитализацията на Bank of Ireland в размер на 0,35 млрд. EUR ще бъде завършен до края на 2011 г. и всяка по-нататъшна рекапитализация на Irish Life & Permanent ще бъде завършена след продажбата на застрахователната ѝ дейност.“ 2) В параграф 7 букви д) и п) се заличават. 3) В параграф 8 се добавят следните букви: „г) внасяне в националния парламент (Oireachtas) на законопроекти за подпомагане на популярните банки чрез по-строга нормативна уредба, включваща изисквания за по-ефективно управление и регламентиране. д) приемане на мерки за засилване на надеждна бюджетна стратегия и за укрепване на бюджетната рамка. Ирландия приема и прилага фискални правила, според които всякакви допълнителни извънредни приходи в периода 2011 — 2015 г. се използват за намаляването на дефицита и дълга. Ирландия ще приеме закон за фискалната отговорност, включващ разпоредби за средносрочна бюджетна рамка с обвързващи многогодишни тавани на разходите във всяка област и фискални правила, и ще гарантира независимостта на бюджетния консултативен съвет. При това обаче трябва да се вземат под внимание преразгледаните реформи за икономическо управление на равнище ЕС и да се доразвиват вече започнатите реформи.“ Член 2 Адресат на настоящото решение е Ирландия. Член 3 Настоящото решение се публикува в Официален вестник на Европейския съюз. Съставено в Брюксел на година. За Съвета Председател [1] ОВ L 118, 12.5.2010 г., стр. 1. [2] ОВ L 30, 4.2.2011 г., стр. 34.